Zagreb, 4. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Ante Nazora, ravnatelja Hrvatskog memorijalno-dokumentacijskog centra Domovinskog rata,** na 9. sjednici, održanoj 4. svibnja 2018.g., donosi sljedeću

**ODLUKU**

1. **Protiv dužnosnika Ante Nazora, ravnatelja Hrvatskog memorijalno-dokumentacijskog centra Domovinskog rata, neće se pokrenuti postupak za odlučivanje u sukobu interesa povodom prijave od 30. svibnja 2017.g., obzirom da iz prikupljene dokumentacije ne proizlazi da je korištenjem privatnog vozila u službene svrhe u obnašanju navedene dužnosti u postupanju dužnosnika došlo do zabranjenog djelovanja dužnosnika iz članka 7. ZSSI-a ili povrede načela obnašanja javnih dužnosti iz članka 5. ZSSI-a.**
2. **Pokreće se postupak za odlučivanje o sukobu interesa protiv dužnosnika Ante Nazora, ravnatelja Hrvatskog memorijalno-dokumentacijskog centra Domovinskog rata, zbog moguće povrede članka 11. ZSSI-a koja proizlazi iz primitka novčanog iznosa od 50.000,00 kn, isplaćenog dužnosniku 31. svibnja 2016.g. iz proračuna Grada Zagreba po osnovi Nagrade Grada Zagreba, dodijeljene od Gradske skupštine Grada Zagreba na 38. sjednici održanoj 28. travnja 2016.g.**
3. **Poziva se dužnosnik Ante Nazor da u roku od 15 dana od dana primitka ove odluke u odnosu na točku II. izreke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 30. svibnja 2017.g. zaprimljena anonimna prijava mogućeg sukoba interesa protiv dužnosnika Ante Nazora, ravnatelja Hrvatskog memorijalno-dokumentacijskog centra Domovinskog rata (u daljnjem tekstu: Dokumentacijski centar) pod brojem 711-U-1855-P-251/17-01-3 povodom kojeg se vodi predmet pod brojem: P-251/17.

U prijavi se u bitnome navodi da je dužnosnik dana 21. svibnja 2016.g. kao ravnatelj Dokumentacijskog centra primio osobnu Godišnju nagradu Grada Zagreba za 2016.g. U prijavi se navodi da je nagradu mogla dobiti institucija, ali ne dužnosnik osobno.

Nadalje, protiv navedenog dužnosnika zaprimljena je i neanonimna prijava mogućeg sukoba interesa pod brojem 711-U-1858-P-251/17-02-3 dana 30. svibnja 2017.g. U toj se prijavi navodi da dužnosnik koristi privatni automobil u službene svrhe 12 godina čime postupa suprotno propisima koji samo iznimno dopuštaju korištenje privatnog vozila za službene svrhe te da je nastali gubitak za Dokumentacijski centar moguće utvrditi uvidom u putne naloge. Nadalje se navodi da Dokumentacijski centar nema automobil u svojem vlasništvu te da navedena ustanova arhivsku građu čuva u vojarni Kerestinec, zbog čega plaća usluge najma vozila za dovoz ili odvoz arhivske građe.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 2. ZSSI-a propisano je da se odredbe tog Zakona primjenjuju na obnašatelje dužnosti koje kao dužnosnike imenuje Vlada Republike Hrvatske, stoga je i dužnosnik Ante Nazor povodom obnašanja dužnosti ravnatelja HMDCDR-a obvezan postupati sukladno odredbama ZSSI-a.

Na zahtjev Povjerenstva, Gradska skupština Grada Zagreba očitovala se dopisom klasa: 053-01/17-01/966, urbroj: 251-01-01-7-14 od 19. lipnja 2017.g. u kojem se navodi da su uvjeti, postupak i način dodjeljivanja javnih priznanja propisani Odlukom o javnim priznanjima Grada Zagreba („Službeni glasnik Grada Zagreba“ broj 4/00., 8/02., 1/04., 20/04., 18/06., 16/09., 3/10., 3/14., 16/14., 11/15. i 15/15.). Ističe se da je člankom 3. iste Odluke propisano da je javno priznanje Grada Zagreba Nagrada Grada Zagreba koja se prema članku 5. dodjeljuje građanima Grada Zagreba i drugim osobama koje rade na području Grada Zagreba, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, športa, zdravstva, socijalne skrbi i svih drugih područja društvenog života u Gradu Zagrebu. Prema članku 11. iste Odluke Gradska skupština Grada Zagreba odlučuje o dodjeli Nagrade Grada Zagreba, dok se prema članku 21. stavku 1. Odluke Nagrada Grada Zagreba dodjeljuje pojedincima u obliku priznanja i u novčanom iznosu visinu kojega određuje Odbor Gradske skupštine za javna priznanja. Gradska skupština Grada Zagreba je na svojoj 38. sjednici održanoj 28. travnja 2106.g. donijela Zaključak o dodjeli Nagrade Grada Zagreba za 2016.g., dok je Odbor Gradske skupštine za javna priznanja na 7. sjednici od 24. ožujka 2014.g. donio Zaključak o visini novčanog iznosa Nagrade Grada Zagreba, ista je utvrđena za mandatno razdoblje te iznosi 50.000,00 kn. Navodi se da je dužnosniku Anti Nazoru novčani iznos Nagrade Grada Zagreba isplaćen 31. svibnja 2016.g.

Očitovanju prileži Zaključak o dodjeli Nagrade Grada Zagreba koji je donijela Gradska skupština Grada Zagreba na 38. sjednici 28. travnja 2016.g. kojom se pod točkom 9. priznanje i novčana nagrada daje dužnosniku Anti Nazoru, ravnatelju Dokumentacijskog centra uz obrazloženje da dužnosnik od 2005.g. odgovorno i stručno vodi instituciju presudno važnu za očuvanje i predstavljanje istine o Domovinskom ratu koja je nakon 10 godina rada stekla ugled u zemlji i inozemstvu s posebnim angažmanom u svom radu na zaštiti i očuvanju prikupljenog arhivskog gradiva te izdavačkoj djelatnosti koja upoznaje domaću i stranu javnost o Domovinskom ratu. Navedenim Zaključkom dalo se priznanje i novčana nagrada ili samo priznanje još 16 drugih fizičkih i pravnih osoba.

Očitovanju prileži i Zaključak Odbora Gradske skupštine za javna priznanja od 24. ožujka 2014.g. o visini novčanog iznosa Nagrade Grada Zagreba kojim se utvrđuje visina novčanog iznosa od 50.000,00 kn neto iz sredstava Proračuna Grada Zagreba kao i dopis Gradskog ureda za financije Grada Zagreba od 14. lipnja 2017g., klasa: 120-08/17-001/1, urbroj: 251-08-21/201-17-20 kojim se na zahtjev Stručne službe Gradske skupštine dostavlja dokaz o izvršenoj isplati iznosa od 50.000,00 kn dužnosniku Anti Nazoru na temelju Zaključka o dodjeli Nagrade Grada Zagreba za 2016.g., o čemu je priložen i izvadak sa računa Grada Zagreba kod poslovne banke kojim se potvrđuje isplata navedenog iznosa u korist dužnosnika dana 31. svibnja 2016.g.

Nadalje, na zahtjev Povjerenstva, Dokumentacijski centar očitovao se dopisom od 31. srpnja 2017.g., klasa: 003-08/07-04/04, urbroj: 568-01-17-03, potpisan od strane dužnosnika Ante Nazora, u kojem se navodi da Dokumentacijski centar nema službeno vozilo u svojem vlasništvu te da dužnosnik Ante Nazor, ravnatelj Dokumentacijskog centra koristi privatno vozilo u svojem vlasništvu za službene potrebe. Navodi se da je iznos naknade za navedenu svrhu korištenja privatnog vozila za službene potrebe isplaćen dužnosniku na temelju Odluke o načinu korištenja privatnog vozila u službene svrhe. Iz dopisa proizlazi da je dužnosniku u promatranom razdoblju važenja i primjene ZSSI-a od 2011.g. do danas isplaćivan iznos po godinama kako slijedi: u 2011.g. iznos od 44.748,00 kn za 22.374 prijeđena km, u 2012.g. iznos od 44.550,00 kn za 22.275 prijeđena km, u 2013.g. iznos od 42.520,00 za 21.260 prijeđena km, u 2014.g. iznos od 27.200,00 kn za 13.600 prijeđena km, u 2015.g. iznos od 26.150,00 kn za 13.075 prijeđena km, u 2016.g. iznos od 27.000,00 kn za 13.500 prijeđena km te u 2017.g. iznos od 5.370,00 kn za 2.685 prijeđena km do kraja srpnja 2017.g.. U dopisu se navodi da je Dokumentacijski centar javna znanstvena ustanova, specijalizirani arhiv koji je prema Zakonu o Hrvatskom memorijalno-dokumentacijskom centru Domovinskog rata od interesa za Republiku Hrvatsku sa zadaćom prikupljanja, sređivanja, čuvanja te stručnog i znanstvenog istraživanja i publiciranja gradiva iz Domovinskog rata, ali da prilikom osnivanja ustanove nisu bila predviđena sredstava u državnom proračunu za podmirenje troškova nabave službenog vozila te nije bilo osigurano neophodno parkirno mjesto, obzirom da je smješten u zgradi Hrvatskog državnog arhiva.

Nadalje se navodi da je da je u svrhu osiguranja nesmetanog rada ustanove, znanstvenog istraživanja Domovinskog rata te upoznavanja domaće i strane javnosti s utvrđenim činjenicama, Dokumentacijski centar donio Odluku o korištenju privatnog vozila u službene svrhe. Ističe se da je nadležnom Gradskom uredu za prostorno uređenje Grada Zagreba upućen zahtjev za rezervacijom parkirališnog mjesta kako bi se moglo parkirati nabavljeno službeno vozilo, ali da se zbog troškova rezervacije koji godišnje iznose 48.000,00 kn postavilo pitanje opravdanosti nabave službenog vozila, što bi značajno povećalo troškove poslovanja Dokumentacijskog centra kao i da je Vlada Republike Hrvatske na sjednici održanoj 11. srpnja 2009.g. donijela zaključak kojim se radi provedbe antirecesijskih mjera zabranjuje nabava automobila svim korisnicima državnog proračuna.

Dokumentacijski centar u očitovanju napominje kako se pristupilo razmatranju opravdanosti nabave službenog vozila, uzimajući u obzir troškove nabave, održavanja, registracije, goriva, rezervacije parkirnog mjesta i druge troškove kao i navedeni zaključak Vlade Republike Hrvatske te je stoga donesena navedena Odluka o korištenju privatnog vozila u služene svrhe, obzirom da bi troškovi nabave službenog vozila značajno premašivali troškove korištenja privatnog vozila u služene svrhe. Također se navodi da je Vlade Republike Hrvatske u Izvješću upućenom Hrvatskom saboru predložila prihvaćanje izvješća Državnog ureda za reviziju o učinkovitosti nabave i pravilnosti korištenja službenih vozila proračunskih korisnika državnog proračuna u kojem se navodi da bi kilometraža u sklopljenim ugovorima za nabavu vozila trebala biti određena sukladno pojedinačnim potrebama svakog proračunskog korisnika te da ne bi trebala biti manja od 150.000 km za razdoblje od 5 godina.

Navodi se da je Dokumentacijski centar osnovan u okolnostima kada je Domovinski rat bio predmetom istrage međunarodnih pravosudnih tijela i predmetom negativnih napisa u medijima, zbog čega je bio nužan rad na terenu te su djelatnici Dokumentacijskog centra bili pozivani na brojne tribine, predavanja i promocije knjiga (oko 100-ak događaja godišnje) kao i da su prilikom putovanja nastojali smanjiti troškove, izbjegavati troškove hotelskog smještaja, planirati putovanje na način da u jednom smjeru obave što više sastanaka, putovati s predstavnicima drugih državnih tijela u njihovim vozilima i sl. Na pojedine manifestacije putovali su i mlađi zaposlenici Dokumentacijskog centra, uz napomenu da je dužnosnik uglavnom vozio kao iskusnija osoba, kojom prilikom je dva puta oštećen njegov automobil za koji se navodi da je popravljen o njegovom trošku. Navodi se da se dužnosnik odrekao prava na korištenje službenog mobitela, oko 100 dnevnica na koje je imao pravo po zakonu te da je koristeći svoje osobno vozilo bez naknade troškova preuzimao arhivsko gradivo od privatnih imatelja ili u dislociranom spremištu u Kerestincu kao i da je trošak najma vozila radi prijevoza arhivskog gradiva zanemariv pa je tako u 2017.g. iznosio 328,00 kn, obzirom da se za dovoz veće količine građe koristi vozilo Hrvatskog državnog arhiva uz plaćanje benzina od strane Dokumentacijskog centra, iz čega proizlazi racionalno i savjesno raspolaganje državnim sredstvima.

Očitovanju prileži dopis Gradskog ureda za prostorno uređenje, zaštitu okoliša, izgradnju Grada, graditeljstvo, komunalne poslove i promet od 27. svibnja 2009.g. adresiran na Dokumentacijski centar kojim se navodi da mjesečna naknada za jedno rezervirano parkirališno mjesto iznosi 4.000,00 kn za razdoblje od mjesec dana te Odluka koju je donio ravnatelj Dokumentacijskog centra Ante Nazor dana 23. siječnja 2006.g. kojom se kao službeno vozilo određuju dva poimenično navedena osobna vozila te druga privatna vozila djelatnika Dokumentacijskog centara po potrebi obzirom da ustanova ne raspolaže službenim vozilom te se utvrđuje da će se korištenje privatnih vozila u službene svrhe obračunavati prema važećem Pravilniku o porezu na dohodak.

U Povjerenstvu je dana 4. kolovoza 2017.g. zaprimljeno očitovanje dužnosnika Ante Nazora u kojem se navodi da je dužnosnik osobnim uvidom u dokumentaciju u prostorijama Povjerenstva saznao da je podnesena prijava protiv njega na okolnost primitka Nagrade Grada Zagreba, obzirom da je prema stavu podnositelja prijave primatelj nagrade mogla biti institucija a ne dužnosnik osobno. Dužnosnik navodi da podnositelj prijave očito nije upoznat s načinom i postupkom predlaganja osoba i ustanova za godišnju nagradu te da su za Nagradu posebno predloženi Dokumentacijski centar kao pravna osoba te dužnosnik osobno, ali da Dokumentacijski centar nije dobio Nagradu. Dužnosnik navodi da nije samog sebe predložio za Nagradu Grada Zagreba te da ne postoji zapreka da bude predložen za istu i da nagradu primi te ističe da bi zasigurno nadležne službe Grada Zagreba utvrdile postojanje zapreke za njezino primanje na strani dužnosnika, imajući u vidu njezinu prirodu i novčani iznos.

O neposrednom uvidu u spis predmeta P-251/17 od strane dužnosnika u prostorijama Povjerenstva dana 29. lipnja 2017.g. sastavljena je službena bilješka. U smislu članka stavka ZSSI-a u svrhu zaštite anonimnosti dužnosniku je onemogućen uvid u osobne podatke podnositelja prijave.

Člankom 7. ZSSI-a koji propisuje zabranjena djelovanja dužnosnika propisano je stavkom 1. podstavkom c) da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 5.stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Sukladno stavku 3. istog članka ZSSI-a dužnosnici ne smiju koristiti javnu dužnost za osobni probitak ili probitak osobe koja je s njima povezan.

U odnosu na korištenje privatnog vozila za službene potrebe, iz zaprimljenog očitovanja Dokumentacijskog centra i dokumentacije proizlazi da navedena ustanova ne raspolaže vozilom u svom vlasništvu, obzirom da prilikom njezina osnivanja nisu planirana sredstva za navedenu namjenu. Nadalje, imajući u vidu prirodu i vrstu obavljanja djelatnosti navedene ustanove kao specijalizirane arhivske ustanove koja čuva, obrađuje, sistematizira i prezentira dokumentaciju i arhivsku građu iz Domovinskog rata, a koja se djelomično obavlja i sudjelovanjem na manifestacijama i tribinama na području Republike Hrvatske kako dužnosnika kao ravnatelja ustanove tako i drugih stručnih djelatnika u radu ustanove proizlazi potreba za nabavkom osobnog vozila.

Međutim, iz očitovanja proizlazi kako se analizom utvrdilo da su troškovi nabave, održavanja i parkiranja vozila veći od predviđenih troškova korištenja privatnog vozila u službene svrhe te je Dokumentacijski centar u okolnostima nastale recesije i zaključka Vlade Republike Hrvatske kojim se zabranjuje nabava novih automobila, odustao od njegove nabave. Dužnosniku su stoga na temelju općeg akta ustanove, Odluke kojim se uređuje korištenje privatnog vozila u službene svrhe, isplaćivana novčana sredstva kao naknada troškova za korištenje privatnog vozila sukladno odredbama Pravilnika o porezu na dohodak.

Člankom 7. stavkom 2. podstavkom 5. Pravilnika o porezu na dohodak („Narodne novine“ broj 10/17. i 128/17.) propisano je da se oporezivim primicima po osnovi nesamostalnog rada ne smatraju iznosi što ih poslodavac ili isplatitelj plaće isplaćuje svojim radnicima, i to, među ostalima, pod točkom 31. naknade za korištenje privatnog automobila u službene svrhe do 2,00 kune po prijeđenom kilometru. Identičnu odredbu sadržavao je i Pravilnik o porezu na dohodak („Narodne novine“, broj 95/05., 96/06., 68/0.7, 146/08., 2/09., 9/09., 46/09., 123/10., 137/11., 61/12., 79/13., 160/13., 157/14. i 137/15.) kada je člankom 13. stavkom 2. podstavkom 5. Pravilnika bilo propisano da se oporezivim primicima po osnovi nesamostalnog rada ne smatraju iznosi što ih poslodavci isplaćuju svojim radnicima i to naknade za korištenje privatnog automobila u službene svrhe do 2,00 kune po prijeđenom kilometru.

Obzirom da su dužnosniku na temelju općeg akta, navedene odluke Dokumentacijskog centra koji je sukladan s Pravilnikom o porezu na dohodak, isplaćivana sredstva za korištenje privatnog vozila na način da mu je za svaki prijeđeni kilometar isplaćen iznos od 2,00 kn, isti se ne smatra oporezivim primitkom, a budući je isti ostvarivan od poslodavca Dokumentacijskog centra kao naknada za troškove korištenja privatnog automobila u vlasništvu dužnosnika, ne proizlazi da je isplaćivanjem navedene naknade za korištenje privatnog vozila u službene svrhe došlo do povrede zabranjenih djelovanja dužnosnika propisanih člankom 7. ZSSI-a niti do povrede načela obnašanja javnih dužnosti iz članka 5. stavka 1. ZSSI-a.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kn od istog darovatelja. Člankom 11. stavkom 4. ZSSI-a propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Člankom 5. Odluke o javnim priznanjima Grada Zagreba propisano je da se Nagrada Grada Zagreba dodjeljuje građanima Grada Zagreba i drugim osobama koje rade na području Grada Zagreba, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, športa, zdravstva, socijalne skrbi i svih drugih područja društvenog života u Gradu Zagrebu. Prema članku 11. stavku 1. iste Odluke Gradska skupština Grada Zagreba odlučuje o odjeli Nagrade Grada Zagreba.

Člankom 12. Odluke propisano je da pravo na podnošenje inicijative za dodjelu javnih priznanja i predlaganja dodjele imaju građani, udruge građana, gradski zastupnici, radna tijela Gradske skupštine, gradonačelnik, Gradsko poglavarstvo, gradska upravna tijela, tijela mjesne samouprave, tijela državne vlasti, ustanove, trgovačka društva, strukovne komore, vjerske zajednice i druge osobe te prema članku 13. Odluke postupak za dodjelu Nagrade Grada Zagreba provodi Odbor Gradske skupštine za javna priznanja. Sukladno članku 21. stavku 1. Odluke Nagrada Grada Zagreba dodjeljuje se pojedincima u obliku priznanja i u novčanom iznosu visinu kojega određuje nadležni Odbor.

U odnosu na primanje Nagrade Grada Zagreba, Povjerenstvo je utvrdilo da je dužnosnik Ante Nazor povodom obnašanja dužnosti ravnatelja Dokumentacijskog centra primio Nagradu Grada Zagreba u obliku priznanja i novčane nagrade u visini od 50.000,00 kn koji su mu isplaćeni dana 31. svibnja 2016.g., o čemu je odlučila Gradska skupština Grada Zagreba na temelju postupka koji provodi Odbor Gradske skupštine za javna priznanja koji je ujedno i utvrdio visinu novčanog iznosa Nagrade Grada Zagreba koji se dodjeljuje.

Povjerenstvo ističe da u ovom postupku ne razmatra niti ocjenjuje zakonitost postupka niti osnovanost ili opravdanost prijedloga Odbora za javna priznanja odnosno odluke Gradske skupštine Grada Zagreba o tome da na temelju kriterija koji su uzimani u obzir sukladno Odluci o javnim priznanjima Grada Zagreba dužnosnik Ante Nazor ispunjava uvjete za dodjelu Nagrade Grada Zagreba.

Međutim, s obzirom da je člankom 11. stavkom 2. ZSSI-a propisano da se darovima ne smatraju državna i međunarodna priznanja, odličja i nagrade, a u konkretnom slučaju Nagradu Grada Zagreba dodjeljuje Gradska skupština Grada Zagreba, odnosno jedinica lokalne samouprave sa pravnim položajem jedinice područne (regionalne) samouprave, ista se ne može smatrati državnom nagradom te stoga predstavlja dar u smislu ZSSI-a, a sukladno stavku 4. istog članka, dužnosnici za vrijeme dok obnašaju neku od dužnosti iz članka 3. stavka 1. i 2. ZSSI-a ne smiju primiti dar kada je on u novcu bez obzira na njegovu vrijednost.

S obzirom da se Nagrada Grada Zagreba sastoji od priznanja i novčane nagrade u iznosu od 50.000,00 kn, Povjerenstvo ističe da sukladno odredbama ZSSI-a nije bilo zapreke da dužnosnik primi samo priznanje, no odredba članka 11. stavka 4. ZSSI-a zabranjuje primanje i novčanog iznosa po osnovi iste nagrade.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na moguću povredu članka 11. ZSSI-a počinjenu od strane dužnosnika Ante Nazora, za vrijeme obnašanja dužnosti ravnatelja Dokumentacijskog centra, a koja proizlazi iz primitka novčanog iznosa od 50.000,00 kn, isplaćenog dužnosniku 31. svibnja 2016.g. iz proračuna Grada Zagreba po osnovi Nagrade Grada Zagreba, dodijeljene od Gradske skupštine Grada Zagreba na 38. sjednici održanoj 28. travnja 2016.g.

Poziva se dužnosnik Ante Nazor da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke. Povjerenstvo će po potrebi zatražiti daljnje podatke od Grada Zagreba, Dokumentacijskog centra te drugih nadležnih tijela u Republici Hrvatskoj.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Nazor, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana